กระทรวงแรงงาน ฝึกเข้มหลักสูตรดูแลผู้สูงอายุ ก่อนป้อนเข้าสถานประกอบการ รองรับสังคมสูงวัย
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า การฝึกเตรียมเข้าทำงาน หลักสูตรการดูแลผู้สูงอายุ สอดคล้องกับนโยบายรัฐบาลที่ให้ความสำคัญในการพัฒนาทักษะฝีมือแรงงานส่งเสริมคนไทยมีงานทำ เพื่อพัฒนาศักยภาพกำลังแรงงานให้สามารถนำทักษะไปประกอบอาชีพทั้งในและต่างประเทศ กรมพัฒนาฝีมือแรงงาน โดยสถาบันพัฒนาฝีมือแรงงาน 20 เชียงราย เป็นผู้ดำเนินการฝึกตามโครงการพัฒนาศักยภาพของบุคลากรและผู้ประกอบการในอุตสาหกรรมท่องเที่ยว เพื่อสนับสนุนส่งเสริมการสร้างทักษะฝีมือแรงงานให้ได้มาตรฐาน รวมทั้งพัฒนาบุคลากร หรือแรงงานที่ให้บริการด้านการดูแลผู้สูงอายุให้มีทักษะเพิ่มขึ้น เตรียมพร้อมก่อนเข้าทำงาน ตลอดจนการเตรียมความพร้อมให้กับประเทศไทยที่จะก้าวสู่สังคมผู้สูงอายุและหลายประเทศที่มีลักษณะของโครงสร้างประชากรที่เปลี่ยนแปลงไปในทิศทางเดียวกัน ส่งผลให้ตลาดแรงงานทั้งในและต่างประเทศมีความต้องการผู้มีความรู้ด้านการดูแลผู้สูงอายุมากขึ้น ด้านนางสาวบุปผา เรืองสุด รองปลัดกระทรวงแรงงาน รักษาราชการแทน อธิบดีกรมพัฒนาฝีมือแรงงาน กล่าวว่า สถาบันพัฒนาฝีมือแรงงาน 20 เชียงราย บูรณาการกับโรงเรียนนวัตกรรมบริหารจัดการสถานพยาบาล คณะเทคโนโลยีวิทยาศาสตร์สุขภาพ วิทยาลัยวิทยาศาสตร์การแพทย์เจ้าฟ้าจุฬาภรณ์ ราชวิทยาลัยจุฬาภรณ์ ซึ่งได้รับการรับรองให้ดำเนินการฝึกอบรมนอกสถานที่จากกรมสนับสนุนบริการสุขภาพ (สบส.) มีผู้รับการฝึกจำนวน 26 คน ระหว่างวันที่ 16 ม.ค.65 - 8 พ.ค. 66 หลังจากเสร็จสิ้นการฝึกแล้วจะเข้าฝึกงานในสถานประกอบกิจการ จำนวน 4 โรงพยาบาล ส่วนกรมพัฒนาฝีมือแรงงานจะสนับสนุนอุปกรณ์การฝึกให้บางส่วน อีกทั้งระหว่างการฝึกจะดำเนินการฝึกอบรมภาษาอังกฤษสำหรับพนักงานบริการนวด ซึ่งเป็นหลักสูตร 30 ชั่วโมง เพื่อให้ผู้เข้าอบรมสามารถสื่อสารภาษาอังกฤษเบื้องต้นในการให้บริการแก่ผู้สูงอายุชาวต่างชาติได้ ภายหลังจากฝึกอบรมก็จะดำเนินการทดสอบมาตรฐานฝีมือแรงงานแห่งชาติ ระดับ 1 ผู้ผ่านการทดสอบจะได้รับค่าจ้างตามมาตรฐานฝีมือเป็นเงินไม่น้อยกว่าวันละห้าร้อยบาทด้านนายอุดม สุวรรณพิมพ์ ผู้ช่วยคณบดี คณะเทคโนโลยีวิทยาศาสตร์สุขภาพ วิทยาลัยวิทยาศาสตร์การแพทย์เจ้าฟ้าจุฬาภรณ์ ราชวิทยาลัยจุฬาภรณ์ กล่าวว่า การส่งเสริมให้ผู้รับการฝึกอบรมมีจิตอาสาการให้บริการและยกระดับทักษะฝีมือให้สูงขึ้นอย่างมีมาตรฐานสากล ช่วยให้ผู้ประกอบการมั่นใจในศักยภาพของแรงงาน การันตีด้วยใบประกอบอาชีพและหนังสือรับรองมาตรฐานฝีมือแรงงานแห่งชาติ ระดับ 1 การดูแลผู้สูงอายุ